
1. A Petőfi Szülőház és Emlékmúzeum rövid bemutatása  

	Az intézmény-együttes alapját képező Petőfi Sándor szülőház Kiskőrös legféltettebb kulturális értéke. Az 1780 körül épült deszkaoromzatos, háromosztatú, nádfedeles népi műemlék az országos kulturális turizmus kiemelt úticélja, Magyarország legelső irodalmi emlékháza, ami híres ember szülőházaként elsőnek kapta meg a Történelmi emlékhely kitüntető címet. A Petőfi Műfordítói Szoborpark a világon egyedülálló módon gyűjti egybe és mutatja be a költő külföldi fordítóit. A Kincseskamrákban – képzőművészeti és néprajzi látványtárak – az ország legnagyobb, Petőfi témájú kortárs képzőművészeti gyűjtemény, valamint a Kiskőröst újraalapító szlovákság tárgyi világa látható. Utóbbi a Szlovák Tájház gazdag kiállításából is megismerhető. Az emlékmúzeum az időszaki kiállításoknak és előadásoknak helyet adó galériával jelenleg felújítás alatt áll. 
Az intézmény tematikus múzeum, gyűjteménye irodalom- és kultusztörténeti, könyvészeti, képzőművészeti és néprajzi anyagból tevődik össze.
	A Petőfi Szülőház és Emlékmúzeum rendezvényei a költő életútjához kapcsolódó események megünneplése, illetve megemlékezése köré szerveződnek, de fontos Petőfi Sándor irodalmi hagyatékának és életművének megismertetésére, a Kiskőrösön élő szlovák nemzetiség tárgyi kultúrájának tovább hagyományozása, valamint a kortárs képzőművészet és Petőfi mint téma összekapcsolására. 
Intézményünk állandó résztvevője az olyan országos programoknak, mint a Múzeumok Éjszakája, Múzeumok Majálisa, Tájházak Napja. Tapasztalat szerint egyre népszerűbbek a múzeumpedagógiai foglalkozások és a nyári napközis táborok. 
	Múzeumunk aktív kultúraszervező feladatot lát el Kiskőrösön, számos városi rendezvény résztvevője, állandó helyszíne. A programok lebonyolításában együttműködünk a helyi oktatási és kulturális intézményekkel, civil szervezetekkel, hagyományőrző csoportokkal. Szoros kapcsolatban állunk a Petőfi Irodalmi Múzeummal és a Szabadtéri Néprajzi Múzeummal; szakmai segítséget a Magyar Irodalmi Emlékházak Egyesülete, a Nemzeti Örökség Intézete, a Magyarországi Tájházak Szövetsége, valamint a Magyar Vidéki Múzeumok Szövetsége nyújt.
Az intézmény 2004-ben és 2010-ben elnyerte „Év múzeuma”, 2007-ben és 2023-ban az „Év Tájháza” kitüntéseket. A szakma „Vendégbarát Múzeum” és „Közösségi Múzeum” címmel is elismerte. 2023-ban „Az Év Kiállítása”, 2024-ben „Az Év Emlékhelye” és „Az Év Múzeuma jelöltje” lett. 
2. Szakmai és tárgyi feltételek
	A munkatársak szakképesítése és az intézményi struktúra összhangban van. A múzeum státusza 10 fő, jelenleg 9 fő látja el a feladatokat egyszerre öt telephelyen, hétvégi és ünnepnapi nyitvatartással, a rendezvények alkalmával maximális dolgozói létszámmal. Múzeumvezetőként magyar nyelv és irodalom szakos tanári diplomával, néprajz szakos bölcsész diplomával rendelkezem, a történelemtudományok (néprajz) doktora vagyok. A múzeumpedagógus végzi az adminisztrációs, a munkaügyi és a pénzügyi feladatokat is. Az okleveles gyűjteménykezelő a saját területén kívül múzeumpedagógiai foglalkozásokat is tart, fogadja a látogatókat, rendezvények alkalmával biztosítja a hangosítást, részt vesz a múzeumpedagógiai foglalkozásokon használt eszközök és segédletek elkészítésében.  A közönségkapcsolatokért felelős munkatársak a látogatókkal foglalkoznak, tárlatot vezetnek és részt vesznek a foglalkozások kidolgozásában, előkészítésében és lebonyolításában. Takarító jelenleg nincs a saját állományában.  
	Az időszaki kiállítások megvalósításában, csoportok fogadásában, tárlatvezetésben, rendezvények szervezésében és lebonyolításában, kiállítási anyag és egyéb kellékek, eszközök szállításában, a vendéglátásban minden munkatárs részt vesz, még a szabadnapja terhére is. Ennek későbbi kiadására a jelenlegi dolgozói létszám mellett nincsen lehetőség. Az intézmény munkaidőkerettel is dolgozik, ami azt jelenti, hogy megbízási szerződéssel nyugdíjas pedagógust és pályakezdőt alkalmazunk a hétvégi nyitvatartási időre, a tavaszi megnövekedett forgalom idejére, illetve azokra a napokra, amikor előzetes bejelentkezés alapján több csoport érkezik egyszerre. Szintén besegítenek a múzeumban dolgozók a János Vitéz Látogatóközpontban dolgozó kollégáknak akkor, ha nagyobb létszámú csoport érkezik. 
	Kommunikációhoz, marketinghez, illetve az informatikához és a digitalizáláshoz értő szakemberrel intézményünk nem rendelkezik. Ekkora létszámmal nagyon nehéz az évi harminc rendezvényt lebonyolítani, így a dolgozói létszám emelésére feltétlenül szükség van. Az önkéntes hálózat kiépítése régen megkezdődött, jelenleg őket tudjuk mozgósítani egy-egy aktuális program megvalósításához, de múzeumi szakmai munkát az önkéntesek nem végeznek. 
	A múzeum infrastrukturális háttere – a raktár kivételével – jelenleg megfelelő. A rendelkezésre álló korszerű tömörraktár megtelt, a grafikai szekrények tele vannak, a nagyobb néprajzi tárgyak felajánlását (szövőszék, bútor) minden esetben vissza kell utasítanunk. Az állagmegóváshoz és az állományvédelmi feladatok ellátására rendelkezésre állnak a megfelelő eszközök, mérőműszerek, levegőszűrő- és tisztító berendezések. A közeljövőben a fényvédelmet kell megoldani.

3.  A múzeum szakmai és közművelődési feladatai   
	
	A múzeum feladata nem csupán a gyűjteményi anyag gyarapításából, feldolgozásából, raktározásából és bemutatásából áll, illetve jóval több, mint a kiállítások puszta bemutatása. Jelenünk megváltozott látogatói igényeihez igazodva egyre nagyobb hangsúlyt kell fektetnünk a fiatal generáció élményszerű ismeretszerzésére, múzeumpedagógiai foglalkozásokra, táborok és hagyományőrző rendezvények tartására. Fontos, hogy a múzeum közösségi térként bárki számára elérhető legyen, és a helyi nemzetiség identitásápolási törekvéseiből is aktív részt vállaljon. A nonformális és informális tanulás, valamint a kultúra közvetítése és átadása szintén fontos feladat. Intézményünk múzeumandragógiai feladatokat is ellát. Ezt a tevékenységet a későbbiekben szeretnénk erősíteni, ám erre csak a rendezvények csökkentésével lesz lehetőség.
	Az utóbbi néhány évben a közgyűjtemények, így a mi múzeumunk feladatrendszere jelentősen átalakult. A szemünk előtt zajlik az a változás, amely a korábbi gyűjtés – raktározás – bemutatás hármas feladatköre mellé újabbakat jelöl ki, és jóval nagyobb terhet ró az intézményekre.  A múzeum már nemcsak „hiteles hely”, nemcsak a tudás átadásának, bővítésének helyszíne, nemcsak időkapszula, hanem a társadalmi változások lenyomata, amely nyitottan és érzékenyen reagál a rajta kívül zajló folyamatokra. A múzeum feladata, hogy a gyűjteményein keresztül reflektáljon, értelmezze a kulturális és társadalmi jelenségeket, ugyanakkor a tárgyi emlékek mellett megőrizze és továbbadja a hagyományokat, ünnepeket, rítusokat, a szellemi örökséget. A közgyűjtemény szorosan együttműködik a fenntartó közösséggel, más múzeumokkal, oktatási intézményekkel, civil szervezetekkel annak érdekében, hogy élményt, tapasztalatot és kulturált időtöltést biztosítson a korábban perifériára szorult látogatói célcsoportok számára is. Közösségi térként működve a profilba illő tematikus programokat, előadásokat, kiállításokat szervez, ahol az azonos érdeklődésű emberek találkozhatnak, és többlet információhoz juthatnak, lehetőséget biztosítanak a helyi közösségek, nemzetiségi csoportok identitásának megőrzéséhez és kinyilvánításához Emellett az is fontos, hogy szolgáltató intézményként biztosítsa a fogyatékkal élők, családok, kisgyermekesek számára a kényelmi szempontokat, így a fizikai és érzékszervi akadálymentesítést, kávézót, pihenőhelyet, pelenkázót, múzeumi boltot, kávézót.
	A múzeumok gyakran hívják föl a figyelmet az olyan, egész társadalmunkat érintő kérdésekre, mint a klímaváltozás, fenntarthatóság, ember és természet viszonya (Beporzók Napja), járványhelyzet, társadalmi összefogás (Közösségek Hete), gazdasági válság vagy az Ukrajnában zajló háború (emberek, kulturális javak menekítése).
 	Feltehetjük a kérdést, hogy miért van szükség a múzeumokra. A nemzetközi muzeológia erre a következő válaszokat adja: a szellemi és tárgyi örökség védelme, a kontextualizálás lehetősége, a tér nyilvánossá tétele, a gazdasági szempontok, a látogatók boldogabbá és okosabbá tétele a múzeumban megszerezhető élmények által (Forrás: MúzeumCafé 2024/04/02). 
	A fenti sokrétű feladatnak csak úgy lehet megfelelni, ha az intézmény és annak dolgozói nyitottan, kreatívan, minden helyzetben a megoldást keresve végzik munkájukat. Ez a szemléletváltás a Petőfi Szülőház és Emlékmúzeumban lezajlott, sokszorosára emelkedett a múzeumpedagógiai és kézműves foglalkozások száma, szoros az együttműködés az oktatási intézményekkel, a múzeum körül olyan „holdudvar” alakult ki önkéntesekből, akik aktív segítsége nélkül a rendezvények nem tudnák elérni a jelenlegi színvonalat. Gyűjteményünkből és a múzeum profiljából kifolyólag a társadalmi szerepvállalás a fenntarthatóság területén van jelen. A kiállítások létrehozásánál és a rendezvények esetében a műanyag kerülése, a fenntartható forrásból származó alapanyagok beszerzése, a csomagolóanyag újrahasznosítása, a helyi alapanyagok használata, stb. figyelembe vételével.


4. A 2024. szeptember óta megvalósult programok, rendezvények 

1. Szendrey Júlia-nap (2023. szeptember 8.)
Múzeumunkban hagyomány, hogy a Petőfi Szülőház és Emlékmúzeum, Kiskőrös Város Önkormányzata és a Krámer Alapítvány programot szervez Szendrey Júlia tiszteletére szeptember 8-án, a költővel való megismerkedésük és házasságkötésük napján.
A délután kezdődő programot Dr. Fűzfa Balázs irodalomtörténész „Még nyílnak a völgyben a kerti virágok”? – Petőfi modernsége című interaktív előadása nyitotta meg, amelyet Dr. Gyimesi Emese irodalomtörténész előadása követett Szendrey Júlia és Petőfi Sándor szerelmi szabadságharca címmel. Ezt követően a két szakember Szendrey Júlia és Petőfi Sándor kapcsolatáról beszélgetett.
A múzeum galériáján „Szabadság, szerelem” címmel nyílt időszaki kiállítás Krámer Iván magángyűjteményéből. A tárlatot Dr. Gyimesi Emese nyitotta meg Supka Éva közreműködésével.
Harmadik pontként koszorút helyeztünk el Magyarország egyetlen egész alakos Júlia-szobránál, majd a szülőház udvarán folytatódott a rendezvény. Zárásként Kovács Kata Milla és Svajcsik Kristóf Zenés stílusgyakorlatok – Petőfi, ahogy még sohasem hallottad címmel hallhatták a vendégek az előadók különböző stílusú Petőfi-versfeldolgozásait.

2. Megemlékezés az aradi vértanúk halálának 175. évfordulójáról (2024. október 6.)
Az aradi vértanúk kivégzésének és Petőfi halálának 175. évfordulója lehetőséget kínált arra, hogy a szokottnál nagyobb szabású megemlékezést szervezzünk. A Nemzeti Kulturális Alap támogatásával magas szakmai színvonalú rendezvény és konferencia valósult meg. 
11 órakor az Úttörténeti Múzeumban kezdődött a program a Mérnökök a Hazáért – Maderspach Károly és Maderspach Viktor öröksége című időszaki kiállítással, amelyet Prof. dr. Csorba László történész nyitott meg. 
	14 órakor Hősök, vértanúk, áldozatok címmel tartottunk konferenciát a múzeum galériáján a szabadságharc hősei és Petőfi Sándor emlékére. A korszak hat legkiválóbb kutatója - Prof. dr. Csikány Tamás történész, Prof. dr. Csorba László történész, Prof dr. Herman Róbert történész, Dr. Kedves Gyula történész, Pelyach István történész és Prof. dr. Zakar Péter történész tartott egy-egy előadást. A levezető elnök Krámer Iván magángyűjtő, nyugalmazott alezredes volt. Az, hogy a kiváló történészek egyszerre, egy helyen tartanak előadást, valódi kuriózum. Sajnálattal láttuk, hogy alig néhány ember volt kíváncsi erre a programra.
	18 órakor az Aradi fal előtt valósult meg az emlékműsor a KSZC Kiskőrösi Wattay Technikum diákjainak előadásában. Felkészítő tanárok Májer-Gubán Dóra Rita és Kardos Bence voltak. Az ünnepi beszéd Prof dr. Hermann Róbert történész mondta.
	A virágok és mécsesek elhelyezése után Hősök, vértanúk, áldozatok címmel nyílt időszaki kiállítás Dobák Géza, Prof. dr. Hermann Róbert és Krámer Iván magángyűjteményéből, a megnyitót itt is Prof. dr. Csorba László történésztől hallhattuk.
	A konferencia megszervezése, és az előadásokból összeállított tanulmánykötet megjelentetése szilveszteri polgármesteri fogadalom volt.



3.  Megemlékezés Jókai Mór halálának 120, a Petőfi-szülőház megnyitásának 144. évfordulójára (2024. október 17.)
Jókai Mór iránti tiszteletből a szülőház megnyitásának 144. évfordulóján Dr. Praznovszky Mihály irodalomtörténész kapcsolódó előadásával, majd koszorúzással kívántunk megemlékezni. Az előadó azonban betegség miatt nem tudta vállalni, így a koszorúzást kivéve rendezvény elmaradt.

4. Dél-alföldi Tájházak Regionális Találkozója (2024. október 25.)
A Szlovák Tájház a Dél-alföldi Tájházi Régió tagja, amelynek vezetője évente szervez regionális találkozót Bács-Kiskun, Csongrád és Békés Vármegye egy-egy településén. Idén Kiskőrös adott otthont a szakmai rendezvénynek, ami a Néprajzi Látványtárban valósult meg. A tematikus előadások a tájházi múzeumpedagógiai témáját járták körül. A résztvevők megtekintették a múzeum kiállításait és a Szlovák Tájházat.

5. Temetőkerti séta (2024. október 31.)
Szép hagyomány, hogy a múzeum dolgozói és a csatlakozó érdeklődők mindenszentek napjához kapcsolódva felkeresi az evangélikus temetőben a Petőfihez kapcsolódó sírokat. Turán István helytörténész minden sírnál mondott egy-két gondolataot, majd virágot és mécsest helyeztünk el tiszteletünk jeléül.

6. Luca-napi foglalkozássorozat (2024. december 11-12.)
Luca-napja előtt tematikus múzeumpedagógiai foglalkozást szerveztünk a kiskőrösi 1. és 2. évfolyamos tanulóknak a Szlovák Tájházba. A két helyi általános iskolából 45 percenként érkeztek a kisdiákok, a két nap alatt 12 osztály, összesen csaknem 300 tanuló. Megismerkedtek a Luca-napi szokásokkal, tojáshéjba lucabúzát vetettek, és eljátszották a kotyolást, amihez dalokat, rigmusokat tanultak, és beöltöztek téli ruhadarabokba.

7. Petőfi-szilveszter (2024. december 31.)
A Petőfi-szilveszter programja nem a hagyományos módon zajlott. Előzetesen, október 17-én körlevelet küldtem azoknak, akik részt szoktak venni a szilveszteren. Ebben tájékoztatást kaptak arról, hogy nem áll rendelkezésre a kollégium és a Holland ház, a Vinum Hotel zárva tart, a Thermál Hotelben nincs szabad szoba A program mellett leírtam, hogy 20.000 Ft-fő lesz a részvételi díj, a vacsorát azonban csak akkor tudjuk megrendezni, ha összejön a minimum 60 fős létszám. Arra kértem a vendégeket, november 15-ig jelezzék a részvételi szándékukat. Összesen négy visszajelzés érkezett, így lemondtam a zenakart és a vacsorát. Ünnepi szónokot sem tudtam hívni, hiszen számára sem vacsorát, sem szállást nem tudtunk biztosítani.
A szilveszteri program kulturális része megvalósult az alábbiak szerint: 
Délután fél 2-től vártuk a vendégeket az emlékmúzeumban kávéval, teával, kávélikőrrel, Deák-kuglóffal. 14 órakor „Tüzesen süt le…” címmel nyílt kiállítás a János vitéz megírásának 180. évfordulója alkalmából, amelyet Váraljai Anna művészettörténész nyitott meg, és részleteket vetítettünk az állandó kiállításban szereplő János vitéz animációból. Ezt követően Domonyi László polgármester átadta a sorszámozott köteteket az egyévesek részére és az emléklapokat Tóth Dávid Petőfi-szobrának támogatói számára. Szintén a galérián került sor a pezsgős koccintásra és a Petőfi-torta felvágására.
A szülőház előtti megemlékezés 16 órakor kezdődött. Szavalat, polgármesteri köszöntő, serleges fogadalomtétel és főhajtás. Ezt követően Arató Lóránd evangélikus igazgatólelkész évzáró áldást adott az evangélikus templomban és megtekintettük az eredeti keresztelési anyakönyvet. 
A programot a 18 órakor kezdődő Hámory István: Azt mondták, a villa üres című színházi előadás zárta a Szilveszter Társulat előadásában, Supka Éva rendezésében. 
A szilveszter után éles támadás érte a múzeumot és személy szerint engem is, hogy csökkentett tartalommal valósult meg a program, és magas volt a meghirdetett 20.000 Ft/fő részvételi díj. Ezekből okulva a 2025-ösz szilvesztert biztosan megrendezzük, csökkentjük az árat, ami természetesen a vacsora színvonalának rovására fog menni, de minimális létszám mellett is lesz vacsora és zenekar. Bízom abban, hogy az Önkormányzat legalább a kollégiumot fel fogja fűteni, így tudunk szállást biztosítani a vendégeknek.

8. Petőfi-kötetek eljuttatása az egyévesek részére (2025 január hónap)
	2002 óta az egyik legszebb polgármesteri serleges fogadalom alapján ezek a szerencsés gyermekek Petőfi Sándor összes költeményei című kötetet kapnak Kiskőrös Várostól ajándékba. Ez óriási vállalás, a kultuszápolás egyik kiemelkedő mozzanata. A múzeum munkatársai január hónapban eljuttatták a kisgyermek számára a névre szóló, sorszámozott, emléklappal ellátott versesköteteket.

9. Magyar Kultúra Napja (2025. január 22.)
Dezső Dóra versmondó és Szűcs Miklós népzenész, a Népművészet Mestere tartott Magyar vagyok címmel irodalmi, zenés előadást a Petőfi Sándor Művelődési központ színháztermében. A rendezvény iskolaidőben valósult meg, a két kiskőrösi középiskolából összesen négy osztály érkezett rá.

10. Jókai Mór születésének 200. évfordulója (2025. február 18.)
A Jókai bicentenáriumhoz a múzeum több programmal kapcsolódik. Születésnapján koszorút helyeztünk el a kiskőrösi szobránál, majd Domonyi László polgármesterrel részt vettünk a Fiumei sírkertben megrendezett Jókai-programon.
Ezen a napon írtuk ki az önkormányzattal és az Országos Petőfi Sándor Társasággal közösen a Petőfi és Jókai című kortárs képzőművészeti pályázatunkat. A felhívást a MAOE küldte szét a művészeknek, a beérkezett és zsűrizett pályamunkákból a Petőfi-szilveszteren nyílik időszaki kiállítás. 

11. Kerényi Ferenc-emléknap (2025. március 7.)
Kerényi Ferenc Petőfi-kutató születésnapján évről-évre összegyűlnek tisztelői, barátai, tanítványai a múzeumban. A program a János vitéz megjelenésének 180., Jókai Mór születésének 200. évfordulójához kapcsolódó múzeumi rendezvénysorozat része volt. Gondolva a középiskolás korosztályra 10:45-kor kezdődött a rendezvény, 
Dr. Szilágyi Márton irodalomtörténész, egyetemi tanár, az MTA doktora tartott egy átfogó előadást A Vörösmarty-ügy, azaz hogyan s miért veszett össze Petőfi és Jókai címmel. Ezt követően Dr. Sirató Ildikó irodalom- és színháztörténész, egyetem docens
Kukorica Jancsi médiakarrierje — a János vitéz adaptációi színpadon és filmvásznon című interaktív, vetített előadását hallgathattuk meg. 
Régi adóssága a magyar irodalomtörténetnek a Kerényi Ferenc által elkezdett Petőfi Sándor összes művei kritikai kiadás sorozat befejező, 6. kötetének megjelentetése. A kötet tavaly elkészült, Dr. Szilágyi Márton szerkesztő és Dr. Sirató Ildikó mutatta be.
Ezt követően a résztvevők megtekintették Dr. Kerényi Ferenc tábláját az Aláírások falánál és megkoszorúzták Dr. Kerényi Ferenc emléktábláját. 

12. Konferenciakötet bemutatója (2025. március 14.)
A polgármesteri serleges fogadalomtétel értelmében az október 6-án lezajlott konferencia előadásaiból kötet készült, amit szilveszterkor a polgármester meg is tudott mutatni a szülőház előtti megemlékezésen. Aki szerkesztett már kiadványt az tudja, hogy a rendelkezésre álló szűk három hónap milyen kevés egy ilyen kötet elkészítéséhez. A Hősök, vértanúk, áldozatok című könyv bemutatója a forradalom előestéjén a múzeum galériáján valósult meg a szerkesztő, Krámer Iván és Prof. dr. Hermann Róbert lektor részvételével. Dedikálásra és vásárlásra is volt lehetőség.

13. Víz világnapja (2025. március 21.)
A múzeum elkötelezett a zöld múzeummá válás iránt, így 2024-től kezdve számos olyan program valósult meg a Szlovák Tájházban, ami a környezeti fenntarthatóságot népszerűsíti, az óvodás korosztályt a és a kisiskolásokat bevonva ad olyan stratégiákat és tudást, amelyekkel könnyebben szembe tudunk nézni a globális környezeti problémákkal. Előzetesen együttműködési megállapodást kötöttünk a Kiskőrösi Óvodák Szücsi Óvodájával, így ezekre a rendezvényekre az egész óvoda, kb. 50 kisgyermek érkezik a későbbiekben is.
A Víz világnapjához kapcsolódva több állomásos foglalkozást szerveztünk a gyerekeknek, a múzeumi kollégák által készített segédanyagok által megtanulták a víz körforgását, horgászhattak fateknőből, vízzel kapcsolatos mondókákat tanulhattak, vízen járhattak és egyéb ügyességi játékokban vehettek részt. Megnézték, hogy hogyan történik az esővíz összegyűjtése a tájházban.

14. Költészet Napja (2025. április 11.)
A Versmaraton idén a Néprajzi látványtárban kapott helyet. Boldoczki Sándorné és Boldoczki Sándor közreműködésével általános és középiskolai osztályok, napközis csoportok, óvodások érkeztek szavalni, verset felolvasni. Este 10 óráig több száz résztvevőtől több száz vers hangzott el. Idén József Attila és Petőfi Sándor költeményei mellett meghallgathattunk néhány Jókai-verset és az évfordulós Szabó Lőrinc költeményeit is.

15. KEVI Művészetek Hete (2025. április 11.)
A Kiskőrösi Evangélikus Iskola Petőfi Sándor Gimnáziuma minden évben összművészeti hetet rendez, ahol a képzőművészet, a vers és az ének is teret kap. A múzeum galériáján kiállítás-megnyitó, szavalóverseny és a díjazott produkciókat bemutató gála valósult meg. Jómagam részt vettem a szavalóverseny zsűrizésében. A kiállítást a múzeum dolgozói készítették.

16. Rózsavizes húsvét napját jöttem ma kívánni! (2025. április 15-16.) 
A húsvéthoz kapcsolódóan tematikus múzeumpedagógiai foglalkozássorozatot tartottunk a kiskőrösi alsó tagozatos diákok részére a Szlovák Tájházban. A két általános iskolából összesen 9 osztály érkezett, mindegyik a 3-4. évfolyamból. A húsvét vallási és profán vonatkozásainak ismertetése után tojással kapcsolatos játékos feladatokban vehettek részt a diákok. Egyensúlyozás, célba dobás, tojáskirakó, húsvéti szudoku kötötte le őket, majd locsolóverset tanultak és a legények kölnivel meglocsolták a lányokat.

17. Tájházak és Szabadtéri Múzeumok Napja (2025. április 26.)
	A tájház évek óta ad otthont a Tájházak és Szabadtéri Múzeumok Napjának. A Szent György-napjához kapcsolódó kapunyitogató rendezvény célja, hogy fölhívja a figyelmet a tájházak fontosságára és a helyi közösségi életben betöltött szerepére. Idén is nagy gonddal készültünk az eseményre. 
	Köszöntőm és a Szent György-napi szokások ismertetése után a Szücsi Óvoda Méhecske csoportjának játékfűzését, a Kiskőrösi Szlovák Nemzetiségi Népdalkör és Citerazenekar szlovák-magyar nyelvű dalcsokrát és a Szivárvány Szlovák Táncegyüttes Kiskőrösi táncok című koreográfiáját láthatta a közönség. 
	Idén a Népviselet Napja egybeesett a Tájházak Napjával, így Barkóczi Ica néni bemutatta a kiskőrösi női és férfi öltözékeket, külön kitérve az alkalom, a kor szerinti és a társadalmi státusz szerinti öltözet-együttesekre.
Kísérő programként kurátori tárlatvezetéssel óránként megtekinthető volt A látható láthatatlan című tárlat megtekintése, nyuszisimogató, udvari népi játékok, játékos vetélkedők, kézműves foglalkozások és kemencés kenyérlángos kóstolója várta a vendégeket.
Külön színfoltja volt a rendezvénynek Daka Andor kancsika bemutatója, aki csikós ruhába öltözve a nap folyamán sokakat megtanított a csergetésre a különböző ostorokkal.
	Megemlítendő, hogy már harmadik évben érkezik kimondottan erre a rendezvényre egy-egy ötödikes osztály Kecskemétről, akik a Hon- és népismeret tantárgyukhoz kapcsolódóan sok értékes dolgot tanulnak a kiskőrösi Szlovák Tájházban.

18. Közösségek Hete (2025. április 29.)
Intézményünk a könyvtárral és a művelődési központtal összefogva először vett részt a Közösségek Hete országos rendezvénysorozaton, ami az idén a Ne kerteljünk, kerteljünk! címet viselte. 
Nem fér a kertedbe? címmel növény csereberét hirdettünk a főtéren a könyvtár előtt, ahova bárki elhozhatta megunt, túl nagyra nőtt szobanövényeit és elcserélhette egy megfelelőbbre. Rengeteg hagyományos, kerti virág palántája, zöldég- és fűszernövény palánta cserélt gazdát. Ba Iréntől több cserép dísznövényt kaptuk. Bár kevesen vettek részt az eseményen, a kezdeményezés mindenképpen jó, így tervezzük, hogy egy későbbi időpontban, akár hagyományteremtő szándékkal megismételjük. Érdemes lesz bevonni a kertbarátokat is.

19. Madarak és Fák Napja (2025. május 7.)
Szintén a Zöld múzeum tematikába illeszkedve hívtuk az egész Szücsi Óvodát a Madarak és Fák Napja alkalmából a tájházba. A múzeum munkatársai és az Ültess Fát Mozgalom elnöke, Filus Tibor vezetésével hagyományos gyümölcsfát ültettek, örökbe fogadtak egy almafát, Csvila Tamás vezetésével rovarhotelt készítettek, a múzeumi munkatársak süngarázst hoztak létre. Használható tudást szereztek a gyerekek a madarak táplálkozási és fészkelési szokásaival kapcsolatban, kézbe vehették a különböző típusú fészkeket, odúkat.  

20. Emlékhelyek Napja (2024. május 10.)
	Múzeumunk 2021 óta Történelmi emlékhely, és minden évben csatlakozik a NÖRI által szervezett Emlékhelyek Napjához. Ebben az évben múzeumunk Kalandozás a Petőfi Szülőház és Emlékmúzeum történelmi emlékhelyen címmel hirdettünk családi-baráti társaságok számára interaktív lehetőséget, ahol feladatlap segítségével bejárhatják a kiállításokat.
	A rendezvényre senki sem jelentkezett. 

21. Petar Alipeiv műfordító szobrának avatási ünnepsége (2025. május 17.)
A Városalapítók Napja és Országos Rétesfesztivál keretein belül bővült a Petőfi Műfordítói szoborpark. Az Alkotóművészeti Koordinációs Iroda – a szakértői vélemények alapján – Alyosha Kafedziyski szobrászművész által készített Petar Alipiev bronz fejszobrát előzetesen elbírálta, meghatározta a szobor helyét és talapzatát, és felállításra javasolta. Ennek értelmében a bolgár költő, műfordító szobra a sétálóutcán kapott helyet. 
A jelenleg húsz külföldi Petőfi-fordító büsztjét egybegyűjtő szoborkert az Országos Petőfi Sándor Társaság kezdeményezésére alakult 1985-ben.  A park azóta folyamatosan bővül, hangsúlyozva a költő világhítnevét.
Az Alyosha Kafedzhiyski szobrászművész által készített Petar Alipiev-portré mind formájában, mind tömegkezelésében izgalmas és feltűnő darab. Megmunkálását és méretét tekintve is kiemelkedő helye van a parkban. Külön előnye, hogy nem egy hagyományos portrét látunk, hanem egy önmagában álló fejet, mely utalás is lehet arra a szellemi munkára, amit egy műfordító végez.
A szoboravatási ceremónián jelen volt és beszédet mondott Christo Polendakov, a Bolgár Köztársaság magyarországi nagykövete, Miskédi Szandra, a szófiai Liszt Intézet igazgatója, valamint Antoaneta Alipieva, a fordító leánya és családja. Megtisztelte jelenlétével a rendezvényt a budapesti Bolgár Kulturális Intézet igazgatója, Plamen Pejkov is, valamint Arató György és felesége a Magyarországi Bolgár Nagykövetség képviseletében. 
Domonyi László, Kiskőrös Város polgármestere köszöntőjében kiemelte, hogy a Petőfi Sándor az költészet által összeköt nemzeteket, nemzetiségeket, a park pedig alkalmas arra, hogy egymástól távol lévő országok szoros kulturális kapcsolatot alakítsanak ki egymással.
Az avatáson elhangzott, hogy Petar Alipiev nem egyedül képviseli Bulgáriát a szoborkertben, hiszen a honfitársa, Ivan Vazov szobra az elsők között került oda, és a szintén bolgár költő, prózaíró, műfordító Atanasz Dalcsev portréját 1999-ben helyezték el költőtársai között.
	A meghívott vendégeket egy szűk körű állófogadásra invitáltuk a Néprajzi Látványtárba. A szobor talapzatát Kiskőrös Város Önkormányzata biztosította.


22. Ünnepi Könyvhét (2025. június 13.)
A Petőfi Sándor Művelődési Központtal és a Petőfi Sándor Városi Könyvtárral együttműködve csatlakoztunk az Ünnepi Könyvhét országos rendezvénysorozathoz. A főtéren az intézmények, civil szervezetek, kiskőrösi írók, költők és a Csepi Könyvesbolt is kitelepült a saját kiadványaikkal, olvasási és vásárlási lehetőséget is biztosítva. Csorvási Kata mesélt, a könyvtári dolgozók papírszínházat tartottak, Bella László felolvasott a saját műveiből, Háló Gyula költő interaktív vers flashmobot tartott. 
A gazdag program ellenére két napközis csoport és egy tucat érdeklődő vett részt a rendezvényen. Úgy tűnik, erre Kiskőrösön nincs igény, így a jövőben nem rendezzük meg.

23. Magyarországi Szlovák Tájházvezetők Országos Szakmai Napja (2025. május 24.)
Abban a megtiszteltetésben részesült az intézményünk, hogy helyszínt biztosíthatott egy olyan országos szakmai konferenciának, amelyen a magyarországi tájházak vezetői és munkatársai, múzeumi szakemberek vettek részt.
A Szlovák Tájházvezetők Országos Szakmai Napjához kapcsolódó Hajdanán-Kedysi című időszaki kiállítás nyílt Kiskőrösön a Petőfi Szülőház és Emlékmúzeumban. A tárlat két evangélikus szlovák település, Kiskőrös és Szarvas öltözködéskultúráját mutatja be. A megnyitót megtisztelte Kiskőrös város polgármestere, Domonyi László; Paulik Antal szlovák nemzetiségi szószóló; Hollerné Racskó Erzsébetet, az Országos Szlovák Önkormányzat elnöke; Dr. Király Katalint, a Magyarországi Szlovákok Kulturális Intézete LEGATUM Kulturális Örökség Osztály vezetője; Györk Ernőné, Kiskőrös Város Szlovák Nemzetiségi Önkormányzatának elnöke, valamint Szabados Anna az Országos Idegen Nyelvű Könyvtár igazgatója. A program elején a Kiskőrösi Szlovák Nemzetiségi Népdalkör és Citerazenekar tagjai adtak elő szlovák nyelvű dalcsokrot Tamás Szilvia vezetésével, majd Csasztvanné Vas Edit szlovák nyelvű beköszönő énekét hallhattuk. A tárlaton szereplő öltözetdarabok és kiállítási tárgyak Barkóczi Jánosné magángyűjteményéből, a Petőfi Szülőház és Emlékmúzeum, a Szivárvány Szlovák Táncegyüttes, a szarvasi Tessedik Sámuel Múzeum, a Tessedik Táncegyüttes, Urbancsokné Pljesovszky Ildikó, Csasztvan András és Prepszent István gyűjteményéből valók. A tárlatot Dr. Király Katalin néprajzkutató és Csasztvan András koreográfus-néptáncpedagógus nyitotta meg. A kurátorok Dr. Király Katalin, Dr. Filus Erika és Mihály Zoltánné voltak. A kiállítás szeptemberig Kiskőrösön, október elejétől Szarvason lesz látható.
A nap folytatásaként a Petőfi Sándor Művelődési Központban került sor a Szlovák Tájházvezetők Országos Szakmai Napjára, ahol köszöntőt mondott Domonyi László, Hollerné Racskó Erzsébet, Paulik Antal és Györk Ernőné. A téma a tájházakban tartott múzeumpedagógiai foglalkozások, és a tájházak oktatásban betöltött szerepe volt. Előadást tartott Dr. Király Katalin, a Magyarországi Szlovákok Kulturális Intézete LEGATUM Kulturális Örökség Osztály vezetője; Dr. Filus Erika, a Petőfi Szülőház és Emlékmúzeum igazgatója, Korompainé Mocsnik Marianna, a Tájházak és Szabadtéri Néprajzi Múzeumok Szövetsége elnökségi tagja, Bachmann Katalin, a Bleyer Jakab Helytörténeti Gyűjtemény vezetője, valamint Wéberné Hanzó Teréz, a szarvasi Szlovák Tájház vezetője.
A tanácskozás után a résztvevők megtekintették a Petőfi Szülőház és Emlékmúzeum kiállításait, majd a Szlovák Tájházban kemencés kenyérlángost kóstoltak.	
	 
24. Mi van ma, mi van ma (2025. június 5-6.)
	Népszerű volt a pünkösdhöz kapcsolódó múzeumpedagógiai foglalkozássorozat a Szlovák Tájházban. Két nap alatt összesen 10 osztály, több, mint 250 diák érkezett a KEVI Petőfi Sándor Általános Iskolából és a KT Bem József Általános Iskolából. A múzeum munkatársai mind a 10 osztálynak elmondták a pünkösd vallási és profán vonatkozásait, majd a gyerekek pünkösdi foglalkozáson vettek részt.


25. Minden, ami levendula (2025. június 17-18.)
Levendulás fürdőgolyó készítésére invitáltuk a helyi általános iskolák 3-4. osztályosait. Összesen 9 osztály érkezett, de részt vett a foglalkozáson egy előre bejelentkezett, 45 fős csoport is, így több, mint 300 diák ismerkedett meg a levendula felhasználási lehetőségeivel, fajtáival, a gyógynövény simogatóban megszagolhatták, szárított virágot morzsolhattak. Mindenki elkészítette a saját dobozkáját a levendulás fürdőbombát, amit egyszerű alapanyagokból otthon is össze tud állítani.

26. Múzeumok éjszakája (2025. június 21.)
Az Úttörténeti múzeummal közösen szerveztük idén is a Múzeumok Éjszakáját. Sötétedés előtt a Lámpagyújtogatók című verszenés előadást láthatta a közönség a szülőház udvarán Karát Eszter népi énekes, Fekete Krisztián zenész tolmácsolásában, Tóth Péter Lóránt a kortársaktól származó prózai szövegekkel és versekkel kiegészítve. A dalok, zene és szövegek végigvezettek Petőfi Sándor egész életútján.

27. Megemlékezés Petőfi Sándor halálának évfordulója alkalmából (2025. július 31.)
	Kiskőrösön mindig július 31-én, Petőfi eltűnésének napján emlékezünk meg halálának évfordulójáról. A szülőház udvarán tartott megemlékezésen Domonyi László polgármester mondott beszédet, a virágok elhelyezése után Fehéregyházi Petőfi-emlékek címmel Krámer Iván gyűjtő beszélgetett Szabó Józseffel, a fehéregyházi Petőfi-emlékhely képviselőjével.


28. Szlovák Nemzetiségi tábor a tájházban (2025. augusztus 4-8.)
	Több éve ad otthont a kiskőrösi szlovák felmenőkkel rendelkező gyerekek napközis táborának a Szlovák Tájház. Autentikus környezetben foglalkozásokon, ügyességi vetélkedőkön vehetnek részt, kipróbálhatják a hagyományos népi fajátékokat, segítenek a kemencés ételek elkészítésében, felölthetik a kiskőrösi nagyünneplőket, megtanulnak néhány szlovák szót, éneket, mondókát. A táboroztatást Kiskőrös Város Szlovák Nemzetiségi Önkormányzatának tagjai és a hagyományőrző szlovák asszonyok vezetik, a múzeum munkatársai a kiállítások bemutatásával járulnak hozzá az élményszerű bemutatáshoz.
	Idén a népi mesterségek volt a téma. A gyerekek söprűt kötöttek, vályogot tapostak, vályogot vetettek, fűzvesszőből kosarat készítettek.


29. „S választottunk magunknak csillagot.” (2025. augusztus 12.)
Petrovics István születésének 200. évfordulója alkalmából megemlékezésre és csillaglesre invitáltuk a vendégeket. A szülőház udvarán Kontra Beáta, a múzeum munkatársa tartott előadást Petrovics István és Petőfi kapcsolatáról, István életéről és költészetéről. István verseit Supka Éva tolmácsolásában hallhattuk. Ezután kötetlen beszélgetésre és hullócsillag nézésre került sor. A program éjfélig tartott.

5. Részvétel országos, megyei rendezvényeken, konferenciákon: 
· 2024. szeptember 9-10. Muzeológia és Tudomány – „Serpa vagy hegymászó?” Országos Múzeumigazgatói Konferencia, Visegrád

· 2024. október 3-5. Közösség-Tájház-Fenntarthatóság. A Tájházak és Szabadtéri Múzeumok Szövetsége XXI. Országos Szakmai Konferenciája, Somogyszob

· 2024. október 28. Zöld Múzeum Szakmai Konferencia a Szabadtéri Néprajzi Múzeum – Múzeumi Oktatási és Módszertani Központ és a Pulszky Társaság – Magyar Múzeumi Egyesület szervezésében, Szentendre

· 2024. november 6. Változó világ-Átalakuló nevelés-Oktatás-Képzés. XXVI. Országos Közoktatási és Szakképzési Szakértői Konferencia, Eger 
(részvétel kerekasztal beszélgetésen)

· 2024. november 14-15. A Magyar Irodalmi Emlékházak Egyesületének Közgyűlése és Szakmai Tanulmányútja, Szatmárcseke 
(intézményi bemutatás tartása)

· 2025. január 15. A Nemzeti Emlékhely és Kegyeli Bizottság megalakulásának 25. évfordulója tiszteletére szervezett emlékülés és konferncia, Országház, Felsőházi terem, Budapest

· 2025. február 21. Tájházak és szabadtéri múzeumok a fenntarthatóságért, Tájházi Műhely, online


· 2025. március 7. A fenntartható tájház és kiállítás a Magyarországi Tájházak Központi Igazgatósága (MTKI) és a Tájházszövetség Tájházi Műhelye szervezésében, online. 
(előadás: Fenntartható kiállítás-rendezés a kiskőrösi Szlovák Tájházban)

· 2025. március 20. Múzeumandragógia a 21. században: Település, Közösség és Tudástranszfer, Városi Múzeum, Paks 
(előadás: Kultúraközvetítés és tudásátadás a Petőfi Szülőház és Emlékmúzeumban)

· 2025. március 21. Tájházak és Szabadtéri Múzeumok a természeti örökség megőrzésért. Magyarországi Tájházak Központi Igazgatósága (MTKI) és a Tájházszövetség Tájházi Műhelye szervezésében, online

· 2025. március 28. Nemzeti és Történelmi Emlékhelyek VI. Konferenciája, Nemzeti Közszolgálati Egyetem Ludovika Akadémia díszterme, Budapest
(előadás: Bemutatkozik a 2024-es „Év Emlékhelye”, Kiskőrös) 

· 2025. március 29. Egymástól tanulunk – Ötletbörze, a Tájházak és Szabadtéri Múzeumok Szövetsége Kelet-magyarországi Regionális Találkozója, Rétközi Múzeum és Tájház, Kisvárda
(online előadás tartása: Tájházak Napja 2025-Inspiráció)

· 2025. április 4. Ökoszisztéma és éghajlatváltozás a Magyarországi Tájházak Központi Igazgatósága (MTKI) és a Tájházszövetség Tájházi Műhelye szervezésében, online. 

· 2025. április 10. Részvétel Az Év Emlékhelye 2025 díj zsűrizésén, Fiumei úti sírkert, Budapest

· Részvétel a Magyarországi Tájházak és Szabadtéri Múzeumok éves közgyűlésén, Skanzen, Szentendre

· 2025. április 27. Egészség, jólét és minőségi oktatás a magyarországi tájházakban. Magyarországi Tájházak Központi Igazgatósága (MTKI) és a Tájházszövetség Tájházi Műhelye szervezésében, online

· 2025. május 29. Pozsony
(részvétel a Magyarországi Szlovákok Múzeuma szakmai előkészítésében, intézményi jógyakorlat bemutatása)

· 2025. július 25. A Magyarországi Szlovákok Kulturális Örökségének Napja, Bükkszentkereszt

· 2025. augusztus 14. Hankó Balázs meghívására részvétel egy szűk körű egyeztetésen a Minisztérium könyvtártermében a Magyar Kincskereső Programmal kapcsolatban


Részvétel kiskőrösi kulturális rendezvényeken:
· 2025. február 11. Zsűrizés az EGYMI Ki Mit Tud? rendezvényén
· 2025. február 27. Helytörténeti esték a Városi Könyvtárban
· 2025. március 5. Sorsfordító Ház rendezvénye a Szlovák Tájházban
(viseletbemutató tartása, szlovák ének tanítása)
· 2025. március 5. Erasmus Program portugál diákjai érkeztek Kiskőrösre
(viseletbemutató tartása, beöltöztetés)
· 2025. március 18. Petőfi nem csak magyarul szavalóverseny a Művelődési Központban
· 2025. március 20. Családfakutatás. Helytörténeti esték a Városi Könyvtárban
· 2025. március 21. Versolvasással csatlakozás a Dawn-szindróma Világnapjához
· 2025. április 1. Mesemondó verseny zsűrizése a Városi Könyvtárban
· 2025. április 1. Erasmus Program spanyol diákjai érkeztek Kiskőrösre
(viseletbemutató tartása, beöltöztetés)	
· Részvétel és fellépés a Nemzeti Művelődési Intézet A Szakkör kiállításának megnyitóján, Művelődési Központ


6. Látogatószám

	év
	szülőház, emlékmúzeum, látványtárak
	Szlovák Tájház
	János Vitéz Látogatóközpont
	összesen

	2024
	15.929
	3.062
	6.042
	25.033

	2025. aug.-ig 
	9.764
	1.953
	4.962 
	16.679




7. Pályázatok 
A Petőfi-szülőház udvarfelújítása, pad festése, Miniszterelnökség, nyert összeg: 2.050.000 Ft
Az emlékhely népszerűsítését szolgáló ünnepség szervezése a Petőfi-szülőház megnyitásának 145. évfordulója alkalmából a Jókai200 Emlékévhez kapcsolódva, Miniszterelnökség, nyert összeg: 2.370.000 Ft
Múzeumi épületek nyílászáróinak hő-és fényvédelmi fóliázása, Nemzeti Kulturális Alap, igényelt összeg: 525.200 Ft, elbírásál alatt 

8. A beszámoló időszakában megvalósult beruházások
· Mosdó és vizesblokk kialakítása a Szlovák Tájházban, festési, karbantartási munkálatok
· A kerítés karbantartása a Szlovák Tájházban
· Veszélyes eperfa kivágása, a tuskó marása a Szlovák Tájházban
· Az első köztéri Petőfi-szobor felmérése, műemléki restaurálása, szakvélemény készítése
· A szülőház gémeskútjának és padlásfeljáró létrájának karbantartása
· A szülőház külső-belső meszelése
· A szülőház padlójának és az udvaron álló pad festése

9. A múzeum jövőbeni tervei
A következő időszakra vonatkozóan a célom az, hogy egy energetikailag hatékony működtetésű, magas bevételi forrást és látogatószámot elérő, a zöld múzeummá válás útján elinduló intézményt láthassunk 2029-re. A múzeum működtetésében és a tájház programjaiban egyaránt jelen legyen ez a zöld szemlélet, a Petőfi-kultusz éltetése folyamatos legyen, az intézmény állandóan jelen legyen a helyi és az országos médiában, megőrizze az eddigi magas országos szakmai elismertségét.
Az alábbi beruházások tervezése és megvalósítása a következő évek középtávú stratégiájában:
· raktárfejlesztés
· konyha kialakítása az iroda/látványtár épületben
· Aradi fal felújítása, a bronz folyás megszüntetése a tető megnagyobbításával vagy párkány kialakításával
· Aláírások falának bővítése történész, irodalomtörténész, művészettörténész szakemberek nevével
· továbbra is benne maradni a Nemzeti Emlékezetpedagógiai Programban
· A Magyar Kincskereső Programban családok fogadása a lehető legnagyobb számban

	
Tisztelettel kérem Kiskőrös Város Képviselő-testülete tagjainak beszámolóm elfogadását.	


Kiskőrös, 2025. szeptember 5. 
	 								
Dr. Filus Erika
								múzeumigazgató
